CELEX: 32018D0300
Language: da
Date: 2018-01-11 00:00:00
Title: Kommissionens gennemførelsesafgørelse (EU) 2018/300 af 11. januar 2018 om, at det fælles forslag fra de berørte medlemsstater om udvidelse af den atlantiske godstogskorridor er i overensstemmelse med artikel 5 i Europa-Parlamentets og Rådets forordning (EU) nr. 913/2010 (meddelt under nummer C(2018) 51)

28.2.2018   
            
            
               DA
            
            
               Den Europæiske Unions Tidende
            
            
               L 56/60
            
         KOMMISSIONENS GENNEMFØRELSESAFGØRELSE (EU) 2018/300
   af 11. januar 2018
   om, at det fælles forslag fra de berørte medlemsstater om udvidelse af den atlantiske godstogskorridor er i overensstemmelse med artikel 5 i Europa-Parlamentets og Rådets forordning (EU) nr. 913/2010
   
      
         (meddelt under nummer C(2018) 51)
      
   
   (Kun den franske, den portugisiske, den spanske og den tyske udgave er autentiske)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 913/2010 af 22. september 2010 om et europæisk banenet med henblik på konkurrencebaseret godstransport (1), særlig artikel 5, stk. 6, og
   ud fra følgende betragtninger:
   
               (1)
            
            
               I overensstemmelse med artikel 5, stk. 5, i forordning (EU) nr. 913/2010 sendte de ansvarlige ministerier for jernbanetransport i Tyskland, Spanien, Frankrig og Portugal Kommissionen en hensigtserklæring, som blev modtaget den 6. marts 2017. Hensigtserklæringen indeholdt et forslag om at udvide den atlantiske godstogskorridor til Valongo-terminalen, Zaragoza, La Rochelle og Nantes St Nazaire.
            
         
               (2)
            
            
               Kommissionen har undersøgt forslaget i henhold til forordningens artikel 5, stk. 6. Den finder, at det er i overensstemmelse med forordningens artikel 5 af nedenstående årsager.
            
         
               (3)
            
            
               Med forslaget tages der hensyn til kriterierne i forordningens artikel 4. Udvidelserne af godstogskorridoren vedrører tre medlemsstaters område (Spanien, Frankrig og Portugal), men det samlede antal deltagende medlemsstater i korridoren er fortsat fire. De nye forbindelser vil forbedre integrationen af godstogskorridoren med andre transportformer. Udvidelserne vil skabe nye forbindelser til middelhavsgodstogskorridoren i Zaragoza; begge godstogskorridorers sammenhæng er sikret, lige som sammenhængen med TEN-T er det. Udvidelserne er i overensstemmelse med TEN-T-nettet, eftersom udvidelserne til Zaragoza og Nantes St Nazaire ligger på hovednettet, udvidelsen til La Rochelle er en del af det samlede net, og udvidelsen til Valongo-terminalen er i oplandet til TEN-T-hovedknudepunktet i Porto.
            
         
               (4)
            
            
               Resultaterne af den transportmarkedsundersøgelse, som blev gennemført af ledelsesudvalget for godstogskorridoren, viser, at udvidelserne forventes at medføre en større volumen af international jernbanetransport langs den atlantiske godstogskorridor og en jævn stigning i jernbanernes transportandel. Denne ændring i valget af transportform vil føre til væsentlige socioøkonomiske fordele i form af en mindskelse i CO2-emissioner og mindre trafikbelastning. Forbindelsen til middelhavsgodstogskorridoren i Zaragoza vil tilføje de selvstyrende regioner Aragón og Navarra til korridorens opland. I markedsundersøgelsen blev det anslået, at udvidelserne ville bidrage til udviklingen af godstogstrafikken ved at øge godstogenes transportandel mellem Portugal og de tre spanske selvstyrende regioner Madrid, Navarra og Aragón fra 28 % i 2010 til 60 % frem mod 2050. Dette skal ske samtidig med en forventet seksdobling af det samlede antal ton jernbanegods, der bliver transporteret. Derudover vil forbindelserne mellem havnene og terminalerne i Nantes-St. Nazaire, La Rochelle og Valongo styrke korridoren ved at lette brugen af flere forskellige transportformer og øge efterspørgslen i korridoren, og på den måde udvikle europæisk jernbanegodstransports konkurrenceevne.
            
         
               (5)
            
            
               I overensstemmelse med hensigtserklæringen er både ledelsesudvalget og ansøgerne blevet hørt, og de har tilkendegivet deres støtte til udvidelserne.
            
         
               (6)
            
            
               Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 21 i forordning (EU) nr. 913/2010 —
            
         VEDTAGET DENNE AFGØRELSE:
   Artikel 1
   Forslaget i hensigtserklæringen, som blev modtaget den 6. marts 2017, om udvidelse af den atlantiske godstogskorridor til Valongo-terminalen, Zaragoza, La Rochelle og Nantes St Nazaire, som ministerierne med ansvar for jernbanetransport i Tyskland, Spanien, Frankrig og Portugal sendte Kommissionen, er i overensstemmelse med artikel 5 i forordning (EU) nr. 913/2010.
   Artikel 2
   Denne afgørelse er rettet til Forbundsrepublikken Tyskland, Kongeriget Spanien, Den Franske Republik og Den Portugisiske Republik.
   
      Udfærdiget i Bruxelles, den 11. januar 2018.
      
         
            På Kommissionens vegne
         
         Violeta BULC
         
            Medlem af Kommissionen
         
      
   
   
      (1)  EUT L 276 af 20.10.2010, s. 22